
                   1. Priorităţile preşedinţiei semestriale a Uniunii Europene

                   Finlanda a preluat la 1 iulie a.c., în mod oficial, preşedinţia semestrială a Uniunii Europene, angajându-se să-şi apropie cetăţenii prin acţiuni concrete şi prin rezultate. Cele patru domenii prioritare ale Preşedinţiei finlandeze sunt: 

                   - viitorul UE, care cuprinde Tratatul constituţional şi extinderea UE;

                   - competitivitatea;

                   - relaţiile externe;

                   - justiţia şi afacerile interne. 

                   Premierul finlandez, Matti Vanhanen, a subliniat în repetate rânduri că respingerea Constituţiei europene de către Franţa şi Olanda în anul 2005 a constituit o consecinţă a imaginii unei UE dominate de opacitate, ineficienţă şi birocraţie. "Avem nevoie de o Europă a rezultatelor, care să creeze mai multe valori", a declarat premierul finlandez. 

                   Finlanda doreşte să deschidă pentru public întâlnirile ministeriale şi să le transmită pe Internet, aspect asupra căruia cele 25 de ţări membre ale UE au căzut de acord în luna iunie a.c. "Acest gest nu presupune ca noi să fi renunţat la confidenţialitatea tuturor lucrărilor Consiliului European. Nu vom face public absolut totul", a adăugat Matti Vanhanen. 

                   De asemenea, preşedinţia finlandeză a UE va demara consultările dintre partenerii europeni referitoare la procesul de reformare instituţională a Uniunii Europene. Cele 25 de ţări au la dispoziţie puţin mai mult de doi ani pentru a-şi reforma instituţiile şi pentru a adopta un text constituţional, sub o formă sau alta. Preşedinţia franceză a UE, care va începe în cel de-al doilea semestru al anului 2008, va avea sarcina de a finaliza acest proces. "Nu avem posibilitatea de a ajunge la concluzii noi înainte de alegerile din Franţa şi Olanda", a precizat M. Vanhanen. 

                   În ceea ce priveşte extinderea UE, în afară de negocierile cu Turcia, România, Bulgaria şi alte ţări balcanice, Finlanda va încerca să obţină un consens referitor la noţiunea de capacitate de absorbţie a UE cu prilejul summit-ului din luna decembrie 2006. 

                   Finlanda va încerca, pe perioada cât va deţine preşedinţia Uniunii Europene, să dea un nou impuls Dimensiunii Nordice - o cooperare regională între Rusia şi Europa de Nord. Dimensiunea nordică a fost lansată de Finlanda în a doua jumătate a anului 1999, când această ţară a deţinut pentru prima dată preşedinţia Uniunii Europene. Analiştii au constatat că nu s-au realizat foarte multe lucruri concrete, resimţindu-se încă de la început un interes scăzut din partea Rusiei, pentru ca ulterior, Uniunea Europeană să se concentreze mai mult pe vecinătăţile sale sudice şi, mai recent, tensiunile apărute între Rusia şi UE în problema energiei nu au contribuit nici ele prea mult la dezvoltarea proiectului. Din anul 2000, când a fost lansat primul plan de acţiune în cadrul Dimensiunii Nordice şi până în prezent, au fost alocate doar 2 miliarde de euro, din bani publici şi privaţi. În afară de donaţiile publice, contribuţia Uniunii Europene nu a depăşit 60 de milioane de euro. 

                   Ministrul finlandez de externe, Erkki Tuomioja, a sugerat integrarea sensibilei chestiuni energetice, aflată în centrul dialogului strategic ruso-european, în programul Dimensiunii Nordice. “În fond, Dimensiunea nordică nu mai este o politică europeană, ci una dintre politicile comune ale UE, Rusiei, Islandei şi Norvegiei”, a precizat oficialul finlandez. 

                   Pe perioada celor 6 luni, Finlanda va prezida aproximativ 3.000 de întâlniri ale Consiliului la Bruxelles şi circa 130 în Finlanda. Cele mai importante întâlniri sunt reuniunea informativă a şefilor de stat şi de guvern de la Lahti, la 20 octombrie, Consiliul European din decembrie la Bruxelles, şi summit-ul UE-Asia din septembrie a.c., care va avea loc la Helsinki. 

                   Germania îi va succeda Finlandei la preşedinţia UE de la 1 ianuarie 2007, fiind apoi urmată de Portugalia, Slovenia şi Franţa.

                   2. Lucrările summit-ului Uniunea Europeană - Statele Unite 

                   La 21 iunie a.c., la Viena, au avut loc lucrările summit-ului anual Uniunea Europeană - SUA, la care au participat cancelarul austriac Wolfgang Schüssel, preşedintele Comisiei Europene, Jose Manuel Durao Barroso, Înaltul reprezentant pentru politică externă şi securitate comună, Javier Solana, Preşedintele George W. Bush şi Secretarul de stat american Condoleezza Rice. 

                   Summit-ul anual, desfăşurat alternativ în Statele Unite şi în ţara care deţine preşedinţia prin rotaţie a Uniunii Europene, a oferit celor două părţi ocazia de a încerca să ajungă la o poziţie comună în diverse probleme de actualitate atât pentru relaţiile bilaterale UE-SUA cât şi pentru scena politică internaţională. Potrivit analiştilor, “după perioada de tensiune între cele două maluri ale Atlanticului creată o dată cu intervenţia în Irak a Statele Unite, relaţiile americano-europene par să fi intrat într-o fază de normalitate, în care consultările tind să ia locul acţiunilor unilaterale”. 

                   Mesajul prezentat de George W. Bush este acela că Statele Unite acordă o importanţă deosebită relaţiei atât cu "vechea", cât şi cu "noua" Europă şi că speră ca ţara sa şi Uniunea Europeană să reacţioneze într-o manieră solidară în războiul împotriva terorismului şi în soluţionarea crizei nucleare iraniene. De asemenea, liderul de la Casa Albă a insistat pentru respectarea promisiunilor de alocare de fonduri pentru reconstrucţia Irakului, în condiţiile în care doar 3,5 miliarde de dolari din totalul de 13 miliarde promise în cadrul Conferinţei donatorilor au fost, efectiv, vărsate. 

                   „Chiar dacă între Uniunea Europeană şi Statele Unite există divergenţe de opinie în diverse probleme, cel mai important este că ambele părţi rămân angajate pe calea dialogului şi că încearcă să găsească o poziţie comună în chestiunile de interes internaţional”, a declarat preşedintele american. 

                  Agenda convorbirilor a cuprins o gamă largă de subiecte: cooperarea economică, siguranţa energetică, dreptul de proprietate internaţională, situaţiile din Iran şi Irak sau privind centrul de detenţie de la Guantanamo. 

                   În ceea ce priveşte Iranul, preşedintele american a dat asigurări că ţara sa urmăreşte acelaşi obiectiv ca şi Uniunea Europeană, şi anume împiedicarea Iranului să acceadă la arme nucleare, subliniind, totodată, că trebuie să se găsească o soluţionare paşnică, pe cale diplomatică, a acestei probleme. Liderul de la Casa Albă a afirmat disponibilitatea Statelor Unite de a se aşeza la masa negocierilor în dosarul nuclear iranian, cu condiţia ca iranienii să renunţe la activităţile de îmbogăţire a uraniului. 

                   Un alt subiect, a cărui abordare a fost aşteptată cu mult interes, a fost cel legat de centrul de la Guantanamo Bay, unde sunt reţinuţi suspecţii de terorism. George W. Bush a ridicat chiar el în dezbatere această problemă, explicând că este şi dorinţa lui ca acest centru să fie închis şi cei circa 460 de deţinuţi aflaţi în prezent acolo să fie trimişi în ţările lor de origine, însă acest lucru nu este posibil deocamdată, deoarece unii dintre ei sunt "criminali cu sânge rece" şi trebuie să fie aduşi în faţa justiţiei americane. De cealaltă parte, analiştii au apreciat că poziţia europenilor s-a mai nuanţat. "Trebuie să fim corecţi faţă de americani. Trebuie să încercăm să înţelegem ce a însemnat pentru ei momentul 11 septembrie", a declarat Cancelarul austriac. 

                   O problemă de maximă actualitate atât pentru Uniunea Europeană, cât şi pentru Statele Unite, a reprezentat-o siguranţa energetică. UE şi SUA, a declarat preşedintele Comisiei Europene, s-au angajat să promoveze o strategie energetică prin care să fie asigurată atât siguranţa consumatorilor, cât şi a furnizorilor şi a ţărilor de tranzit al energiei. La rândul său, Preşedintele american a spus că UE şi SUA au convenit asupra necesităţii diversificării surselor de energie şi că au ajuns la un acord privind schimbul de tehnologii în acest domeniu. 

                   Un punct de dezacord a fost legat de refuzul american de a include noile ţări membre ale Uniunii în programul de scutire a vizelor, de care beneficiază în prezent vechile 15 state membre, cu excepţia Greciei şi Sloveniei. Dacă nu se avansează rapid în acest proces, oficialii de la Bruxelles au ameninţat cu adoptarea unor măsuri, ce ar putea consta în impunerea obligativităţii vizelor pentru diplomaţii americani sau pentru toţi cetăţenii SUA. 

                   Summit-ul anual UE-SUA s-a încheiat cu adoptarea unui set de măsuri ce urmează a fi implementate în patru principale domenii de cooperare:

                   - promovarea păcii, a drepturilor omului şi a democraţiei în întreaga lume; 

                   -  abordarea provocărilor globale; 

                   -  promovarea prosperităţii şi a oportunităţii; 

                   - promovarea cooperării strategice în ceea ce priveşte energia, modificările climaterice şi dezvoltarea durabilă. 

                   Pentru îndeplinirea primului obiectiv - promovarea păcii, a drepturilor omului şi a democraţiei în întreaga lume - UE şi SUA şi-au reafirmat sprijinul pentru ideea coexistenţei în pace şi securitate a două state, ca singura soluţie viabilă pentru conflictul israeliano-palestinian. 

                   În ceea ce priveşte Iranul, UE şi SUA au convenit asupra unui amplu set de propuneri ce ar urma să constituie baza viitoarelor negocieri. În plus, SUA şi-au manifestat disponibilitatea de a participa direct la negocieri dacă regimul de la Teheran „va suspenda în totalitate şi verificabil toate activităţile legate de îmbogăţirea şi reprocesarea uraniului”. 

                   De asemenea, în declaraţia finală se mai menţionează că trebuie intensificate eforturile de pacificare şi stabilizare a unor state precum Sudan, Coasta de Fildeş, Mauritania, Zimbabwe sau Somalia şi se recunoaşte necesitatea unei schimbări democratice în Cuba şi Belarus. 

                   Şi problema balcanilor a fost una dintre problemele aflate pe agenda summit-ului UE-SUA, cele două părţi angajându-se să continue discuţiile în vederea ajungerii la o poziţie comună privind statutul provinciei Kosovo. 

                   Cel de-al doilea mare domeniu de cooperare - abordarea provocărilor globale - se bazează pe recunoaşterea faptului că provocări precum terorismul, proliferarea, schimbările climaterice, pandemiile şi dezastrele naturale nu pot fi combătute eficient decât dacă există un parteneriat solid la nivel transnaţional. 

                   Astfel, în combaterea terorismului, UE şi SUA se angajează să coopereze în vederea prevenirii accesului teroriştilor la resursele financiare şi materiale necesare, dar şi pentru promovarea toleranţei, prevenind astfel radicalizarea şi înrolarea potenţialilor terorişti. 

                   În cadrul obiectivului de promovare a prosperităţii şi a oportunităţii, cele două părţi şi-au reafirmat angajamentul faţă de încheierea cu semnarea unui acord echilibrat a rundei Doha de negocieri, care să ducă la creştere economică, îmbunătăţirea standardelor de viaţă şi la diminuarea sărăciei. 

                   Un alt aspect asupra căruia s-a insistat a fost protejarea dreptului de proprietate intelectuală, cu promovarea de măsuri concrete pentru combaterea piratării şi contrafacerii produselor. 

                   Cele două părţi au convenit să-şi intensifice cooperarea strategică în domeniul energetic, printr-o serie de măsuri ce includ diversificarea surselor şi rezervelor de energie, promovarea de politici care să asigure o mai mare transparenţă a pieţei energetice, dezvoltarea de tehnologii nepoluante sau majorarea investiţiilor în sursele de energie regenerabilă. 

                   De asemenea, a fost semnat şi un acord privind educaţia superioară şi instruirea vocaţională, în baza căruia instituţiile de învăţământ superior vor putea derula programe de schimb. De acest program ar urma să beneficieze 60.000 de studenţi timp de cinci ani.

                   3. Situaţia din Orientul Mijlociu

                   Preşedintele palestinian, Mahmud Abbas, a cerut serviciilor de securitate să lanseze în Fâşia Gaza o vastă operaţie de căutare a soldatului israelian răpit la 25 iunie a.c. Ca urmare a acestui ordin, membrii serviciilor de securitate au fost desfăşuraţi pe tot cuprinsul Fâşiei Gaza. "Preşedintele Mahmud Abbas a ordonat premierului Ismail Haniyeh, ministrului de interne Said Siam şi şefilor serviciilor de securitate să lanseze imediat căutări serioase pentru eliberarea soldatului", au precizat oficialii palestinieni. Purtătorul de cuvânt al Preşedintelui palestinian, Nabil Abu Rudeina, a confirmat ordinul şi a subliniat că se doreşte evitarea dezastrului umanitar, economic şi militar, care s-ar produce după declanşarea operaţiei de căutare de către forţele militare israeliene. 

                   Israelul va depune toate eforturile pentru ca guvernul palestinian condus de Hamas să nu îşi poată îndeplini prerogativele, a declarat un oficial  din cadrul serviciilor de securitate israeliene. „Israelul va veghea astfel încât guvernul Hamas să înceteze să mai funcţioneze, iar soldatul israelian răpit să ne fie predat în viaţă", a declarat şeful Shin Beth, Yuval Diskin. Cabinetul de securitate, care include responsabilii de resort şi este condus de premierul Ehud Olmert, le-a acordat palestinienilor un termen de 48 de ore pentru eliberarea caporalului Guilad Shalit. Israelul a ameninţat cu represalii, inclusiv reocuparea Fâşiei Gaza, evacuată în toamna anului 2005, după 38 de ani de prezenţă militară israeliană în regiune. Premierul israelian a făcut responsabile ANP şi Hamas de operaţiunea soldată cu răpirea lui G. Shalit şi uciderea a încă doi soldaţi evrei şi a doi militanţi palestinieni. 

                   După consultarea responsabililor militari, Amir Peretz, ministrul israelian al apărării, a ordonat trecerea la următoarea fază a operaţiei militare din Fâşia Gaza. A fost aprobată continuarea operaţiunii militare din teritoriul palestinian şi întocmirea unui raport asupra situaţiei umanitare din Gaza, după ce numeroşi lideri politici din întreaga lume au cerut Israelului să nu ucidă civili. Forţele israeliene au atacat biroul premierului palestinian Ismail Haniyeh, care conduce un guvern dominat de Hamas, mişcarea islamistă ce nu recunoaşte Israelul şi acordurile israeliano-palestiniene deja semnate.

(
                   Potrivit unui comunicat dat publicităţii la Bruxelles, „Uniunea Europeană este profund preocupată de deterioarea securităţii în zona Orientului Mijlociu după răpirea unui soldat israelian de către grupări armate palestiniene şi reacţia militară a Israelului”. "UE rămâne profund precocupată de deteriorarea situaţiei pe planul securităţii şi de evoluţiile în domeniul umanitar", au precizat ambasadorii pe probleme de securitate ai celor 25 de state membre, reuniţi special la iniţiativa preşedinţiei UE pentru "a evalua deterioarea situaţiei în teritoriile palestiniene". 

                   Reprezentantul special al UE pentru procesul de pace în Orientul Mijlociu, Marc Otte, se va deplasa în regiune pentru întâlniri cu diferitele părţi, au declarat ambasadorii europeni, precizând că UE va continua să urmărească îndeaproape evenimentele. 

                   Preşedintele Comisiei Europene, José Manuel Durao Barroso, s-a declarat foarte îngrijorat de escaladarea violenţei între Israel şi palestinieni după răpirea soldatului israelian Gilad Shalit. Comisia Europeană este gata să aducă o contribuţie dar nimeni nu poate reglementa situaţia în locul israelienilor şi palestinienilor, a spus şeful executivului comunitar. 

                   De asemenea, Agenţia Naţiunilor Unite pentru refugiaţii palestinieni (UNRWA) urmăreşte situaţia din regiune pentru a limita riscul producerii unei grave penurii alimentare în Fâşia Gaza, aflată deja într-o lipsă acută de combustibil, după blocada teritoriilor în urma unei ofensive israeliene. "La UNRWA, noi nu mai dispunem de stocuri decât pentru două săptămâni. Fără îndoială că, în aceste condiţii, ne îndreptăm spre grave dificultăţi de aprovizionare, mai ales că drumurile rămân închise", a declarat resposabilul Agenţiei în Fâşia Gaza, John Ging. El a subliniat că întreruperile de electricitate din cauza distrugerilor de staţii electrice au provocat deja o creştere a consumului de combustibil, pentru alimentarea generatoarelor privatre, cu riscul unei penurii. 

                   Coordonatorul ajutoarelor de urgenţă ale ONU, Jan Egeland, a lansat, la rândul său, un apel la oprirea escaladării ostilităţilor în Gaza, unde "cei care pierd cel mai mult sunt civilii de ambele părţi", avertizând că în caz contrar, se merge spre prăpastie.

                   Secretarul general al Ligii Arabe Amr Moussa a criticat, la 2 iulie a.c., lipsa de reacţie a Consiliului de Securitate al ONU, faţă de ofensiva israeliană din Fâşia Gaza. "Starea de paralizie în care se află Consiliul de Securitate al ONU va avea influenţe negative asupra autorităţii organizaţiei internaţionale în ansamblul său”, a afirmat Amr Moussa. 

                   Cele 15 state membre ale Consiliului de Securitate al ONU (5 membre permanente şi 10 membre nepermanente) nu au aprobat cererea observatorului permanent al Autorităţii Naţionale Palestiniene la ONU privind adoptarea unei rezoluţii de condamnare a intervenţiei israeliene, însă au organizat, la cererea Qatarului, reprezentând grupul arab în Consiliu, o dezbatere publică privind situaţia din Orientul Mijlociu. 

                   "Eforturile depuse la nivelul ţărilor arabe, menite să oprească agresiunea israeliană, nu au reuşit deocamdată nimic, din cauza încetinelii oficialilor internaţionali", a continuat Secretarul general al Ligii Arabe. Amr Moussa a adăugat că a avut cu preşedintele ANP, Mahmud Abbas, o convorbire despre situaţia din teritoriile palestiniene.

                   4. Italia - referendumul privind reforma constituţională 
                   În perioada 24 - 25 iunie a.c., aproximativ 47 de milioane de italieni au fost chemaţi la urne, pentru a se pronunţa într-un referendum în legătură cu introducerea sistemului federalist în ţară, care ar permite, între altele, concesionarea către administraţiile locale a competenţelor în materie de siguranţă publică, învăţământ şi sănătate. 

                   Iniţiativa legislativă a aparţinut fostului guvern condus de Silvio Berlusconi şi adoptarea ei prin referendum ar reprezenta cea mai radicală reformă adusă Constituţiei ţării, adoptată în anul 1948, - 54 din cele 139 de articole ar urma să fie schimbate. Acest fapt ar atrage după sine şi schimbări în funcţionarea Parlamentului, fiindcă s-ar crea un Senat regional şi, în plus, ar conferi puteri sporite primului ministru, dar ar reduce prerogativele şefului statului. 

                   Cunoscută sub denumirea de "devoluţie", termen englezesc pe care Italia l-a împrumutat din experienţa proceselor de reformă similare care au avut loc în Scoţia şi Ţara Galilor, reforma constituţională în cauză a fost aprobată de către parlamentul italian în luna noiembrie, anul trecut. Însă, deoarece nu a fost întrunită cerinţa de 2/3 din voturile exprimate în Camera Deputaţilor pentru ca legea să intre automat în vigoare, s-a impus necesitatea convocării unui referendum rogatoriu, care nu necesită nici un cvorum de participare. 

                   Reforma Constituţiei fost propulsată îndeosebi de grupul militanţilor separatişti din Liga Nordului şi ea a fost sprijinită de reprezentanţii forţelor de centru-dreapta. Forţele de centru-stânga, aflate la putere în Italia, o consideră însă generatoare de haos, adică "un pericol pentru buna funcţionare a instituţiilor statului", drept pentru care a solicitat electoratului să o respingă la referendum. 

                   Între noile prevederi constituţionale, care întăresc poziţia primului ministru, figurează şi cea care exclude obligaţia premierului de a mai solicita parlamentului votul de încredere la preluarea funcţiei după victoria în alegeri şi-i conferă, totodată, acestuia dreptul de a-i numi şi a-i revoca pe membrii guvernului fără a mai avea nevoie de acceptul preşedintelui ţării. 

                   În altă ordine de idei, noile prevederi constituţionale consfiinţesc crearea unei Poliţii locale, atribuind, totodată, organelor locale competenţe aproape exclusive în materie de învăţământ şi sănătate. 

                   Senatul va deveni şi el, conform noilor reglementări, o Cameră a regiunilor şi va avea în loc de 315 membri numai 252 de senatori şi 42 de reprezentanţi ai regiunilor. Componenţa Camerei Deputaţilor va fi redusă de la 630 de deputaţi la numai 518 şi va fi introdus şi statutul de deputat pe viaţă, desemnat de preşedintele ţării. 

                   În cazul în care referendumul va obţine numărul necesar de voturi, aprobarea legilor va fi făcută diferit, proiectele care vizează statul vor necesita doar votul din Camera Deputaţilor, deşi Senatul ar putea cere să examineze şi el, în anumite cazuri, propunerea legislativă, dacă 2/5 din membrii Senatului votează în acest sens. 

                   Camera Regiunilor se va ocupa de legile referitoare la problemele regionale, o excepţie fiind însă aprobarea bugetului naţional, care trebuie să fie adoptat de ambele Camere. 

                   Dacă reforma Constiutuţiei va fi aprobată la refendum, atunci noile prevederi vor intra în vigoare o dată cu noua legislatură, dar numai după anul 2011 Parlamentul va funcţiona conform noilor prevederi, iar Senatul va deveni Camera Regiunilor.

                   5. Decizia Curţii Supreme de Justiţie a SUA privind tribunalele militare excepţionale instituite pentru deţinuţii de la Guantanamo
                   Potrivit deciziei Curţii Supreme de Justiţie a Statelor Unite ale Americii, de la 29 iunie a.c., Preşedintele George W. Bush nu are autoritatea de a institui tribunalele militare excepţionale pentru judecarea combatanţilor inamici aflaţi la centrul de detenţie de la baza militară americană de la Guantanamo. Într-o decizie deosebit de complexă, Curtea Supremă a invalidat această procedură, inspirată de tribunalele excepţionale înfiinţate la sfârşitul celui de-al doilea război mondial.
                   Preşedintele Statelor Unite ale Americii, George W. Bush, a declarat că analizeză decizia Curţii Supreme. "Ne vom conforma Curţii Supreme. Vom analiza decizia. În măsura în care Curtea lasă la latitudinea Congresului o cale de a merge înainte cu aceste tribunale militare excepţionale, noi vom colabora", a precizat preşedintele american. 

                   „Închiderea centrului de detenţie de la Guantanamo este o adevărată bătaie de cap pentru Statele Unite ale Americii”, a declarat John Bellinger, consilier juridic al Departamentului de Stat de la Washington, într-o conferinţă de presă susţinută la baza navală Guantanamo Bay. SUA doresc să îi repatrieze pe cei 540 suspecţi de terorism deţinuţi la Guantanamo, însă ţările lor de origine refuză să îi primească pe majoritatea dintre ei, a precizat J. Bellinger. „SUA nu vor proceda la nici o repatriere înainte de a fi obţinut asigurări credibile că nici o persoană nu va fi torturată. În plus, vor să obţină garanţii că deţinuţii consideraţi periculoşi pentru securitatea Statelor Unite vor fi încarceraţi în locuri sigure. Vrem să punem capăt, dacă va fi posibil, activităţilor de la Guantanamo, continuând însă să ne protejăm, pe noi şi pe ceilalţi, şi asigurându-ne că deţinuţii eliberaţi vor fi trataţi uman”, a adăugat oficialul american. 

                   Consiliul Europei a salutat invalidarea de către Curtea Supremă a Statelor Unite ale Americii a tribunalelor militare excepţionale instituite pentru deţinuţii de la Guantanamo. Într-un comunicat dat publicităţii la Strasbourg, Secretarul general al organizaţiei paneuropene, Terry Davis, a salutat "o victorie a justiţiei în campania împotriva erorii, inepţiei şi ipocriziei". "Decizia deliberată a guvernului american de a trăda libertăţile şi drepturile fundamentale ale omului au slăbit apărarea Statelor Unite, i-au îndepărtat aliaţii şi i-au însufleţit inamicii", a apreciat Terry Davis. 

                   La rândul său, preşedintele Adunării Parlamentare a Consiliului Europei, Rene van der Linden, a evidenţiat faptul că justiţia americană, prin Curtea Supremă, "a ajuns la exact aceeaşi concluzie ca şi APCE, care a denunţat aceste tribunale în urmă cu aproape trei ani".

                   Preşedintele parlamentului cubanez, Ricardo Alarcon, a solicitat, în cadrul reuniunii de la Havana, a Parlamentului Latinoamerican, închiderea centrului de tortură de la Guantanamo şi retrocedarea către Cuba a acestui teritoriu ocupat de o bază militară a SUA. "Cred că este nevoie să cerem închiderea acestui centru de tortură, închisorile, şi chiar Preşedintele american s-a declarat în favoarea închiderii bazei de la Guantanamo, dar ceea ce este mai important este să ne fie restituit acest teritoriu", a declarat Ricardo Alarcon. 

                   Teritoriul de la Guantanamo a fost cedat de Cuba Statelor Unite în anul 1903. În 1934, printr-un tratat bilateral a fost consfiinţită concesionarea, statut care nu poate fi pus în cauză decât prin semnarea unui nou tratat între cele două state.

                   6. Situaţia din Coreea de Nord 

                   Coreea de Nord a afirmat că are deplină autonomie să efectueze teste cu rachetă şi celelalte state nu au dreptul să critice planurile sale. Potrivit unui oficial din cadrul Ministerului de Externe nord-coreean, Guvernul de la Phenian nu se consideră legat de acordurile anterioare pentru a nu efectua teste cu rachete. "Acţiunile noastre nu sunt legate de Declaraţia de la Phenian, declaraţia comună făcută la negocierile multialterale în format de şase, din septembrie 2005, sau de orice alte declaraţii", a precizat oficialul nord-coreean. 

                   Acordul încheiat în septembrie 2005 în cadrul negocierilor multilaterale (Coreea de Nord, Coreea de Sud, China, Japonia, Rusia şi SUA) privind dezarmarea nu se referă explicit la testele cu rachetă. Dar, pe de altă parte, în anul 2002, Coreea de Nord şi Japonia au convenit instituirea unui moratoriu privind testele cu rachetă. 

                   În ultima perioadă, în Coreea de Nord au fost observate pregătiri pentru lansarea rachetei Taepodong-2, fapt care a provocat reacţia Japoniei şi a SUA, care au cerut ca regimul de la Phenian să înceteze aceste pregătiri în vederea efectuării unui test cu rachetă. Dacă Coreea de Nord va lansa racheta Taepodong-2 ar fi pentru prima dată când această ţară experimentează o rachetă cu rază medie sau lungă de acţiune de la testarea unei rachete Taepodong-1 cu o rază de acţiune de 2.500 de kilometri, în august 1998, care a zburat peste teritoriul Japonia şi a căzut în Oceanul Pacific.

(
                   Statele Unite ale Americii se consultă cu membri ai Consiliului de Securitate al ONU în legătură cu posibilele măsuri pe care le-ar putea lua în cazul în care Republica Populară Democrată Coreeană efectuează un test de rachetă cu rază lungă de acţiune, a declarat ambasadorul SUA la ONU, John Bolton. "Avem consultări cu diferiţi membri ai Consiliului referitoare la ce măsuri ar putea fi luate, fiindcă ar fi, evident, un eveniment foarte grav. Cel mai bine ar fi ca nord-coreenii să nu lanseze racheta şi le-am precizat clar acest lucru", a subliniat J. Bolton. 

                   Pentagonul a apreciat că lansarea unei asemenea rachete ar fi o provocare. Purtătorul de cuvânt al Ministerului american al Apărării, Bryan Whitman, a afirmat că Guvernul de la Washington se consultă în această privinţă cu aliaţii din regiune. Oficialul de la Pentagon a amintit că SUA dispun de sisteme de apărare antirachetă limitate, fără a preciza dacă intenţionează să le folosească în cazul unui tir de rachetă nord-coreean. Bryan Whitman a folosit termenul "tir" în loc de "test" referitor la pregătirile pe care le-ar face Coreea de Nord, argumentând că "un test ar însemna să ştim ce intenţii au nord-coreenii". "Însă nu ştim" - a mai afirmat el. 

                   Secretarul general al ONU, Kofi Annan, şi-a exprimat preocuparea faţă de un posibil test de rachetă intercontinentală al Coreii de Nord, pe care a avertizat-o cu acest prilej "să nu creeze o situaţie şi mai complicată în Peninsulă". "Sper că liderii Coreii de Nord vor asculta şi vor înţelege ce doreşte să le spună lumea. Suntem cu toţii îngrijoraţi şi trebuie să aibă grijă să nu creeze o situaţie şi mai complicată în Peninsula coreeană. Trebuie să fim atenţi să nu se înmulţească acest gen de arme, îndeosebi într-o regiune atât de sensibilă", a subliniat Kofi Annan. 

                   Secretarul general al ONU a menţionat că a avut ocazia să discute pe această temă cu liderii Chinei, Japoniei şi Coreii de Sud şi a dat asigurări că "toţi cooperează strâns cu americanii şi cu cu Rusia, pentru a găsi o soluţie". 

                   Kofi Annan, a avertizat că lumea se îndreaptă cu ochii închişi către proliferarea nucleară şi ar trebui să îşi consolideze eforturile pentru a opri răspândirea armelor nucleare. Adresându-se participanţilor la Conferinţa Naţiunilor Unite pe probleme de dezarmare, Kofi Annan a afirmat că, fără eforturi pentru oprirea proliferării, din ce în ce mai multe ţări vor încerca să se doteze cu arme nucleare, arme care ar putea cădea şi în mâinile anumitor state nerecunoscute în mod oficial. Secretarul general al ONU s-a referit totodată la o creştere a tensiunilor internaţionale în legătură cu programul nuclear nord-coreean şi la temerile statelor occidentale potrivit cărora Iranul ar încerca să dezvolte arme nucleare. 

